《入荆江》
宋代·刘敞

此江自岷山，浩瀚浮西极。中为三峡束，壅阏气愤激。

崩腾得平地，千里怒未息。虽投洞庭阔，争道犹逼窄。

触岸皆倒流，势兼万牛力。浑黄不可鉴，咫尺瞢玄白。

颇似昆崙流，泄源下积石。逶迤屡屈折，九曲乃大直。

始信枉渚歌，至今犹悽恻。中流忽沙沸，惨惨半江黑。

俄顷成丘陵，方舟渡安得。坤仪理专静，何故辄损益。

多异真穷乡，所逢岂中国。墨生忍黔突，孔子不暖席。

贤圣亦远游，吾宁倦行役。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。